
Ohje tekoälyn hyödyntämiseen Kontiolahden kunnan matkailuviestinnässä


Kontionloikka Oy on Kontiolahden kunnan kehitysyhtiö, joka vastaa myös alueen matkailumarkkinoinnista Visit Kontiolahti -brändin kautta. Tekoälyn käyttö viestinnässä on yleistynyt, ja sen hyödyntämiseen liittyen on tunnistettu tarve yhteisille linjauksille.

Näiden ohjeiden tavoitteena on selkeyttää, miten tekoälyä voidaan hyödyntää viestinnän tukena ja millaista sisältöä Visit Kontiolahti suosii omissa kanavissaan. Ohjeistus on suunnattu erityisesti matkailu- ja tapahtuma-alan toimijoille sekä muille yhteistyökumppaneille, joiden sisältöjä Visit Kontiolahti tai Kontiolahden kunta voi jakaa omissa viestintäkanavissaan. Keskeisenä tavoitteena on edistää tekoälyn vastuullista käyttöä ja varmistaa, että Kontiolahden markkinointi säilyy aitona, paikallisena ja luotettavana.

Tekoälyohjeen myötä matkailija, tapahtumakävijä ja/tai kuntalainen voi olettaa, että Kontiolahden matkailumarkkinoinnissa esitetty paikka, tapahtuma tai palvelu vastaa todellisuutta. Yhteistyökumppaneiden sisältöjen jakaminen on myös osa Visit Kontiolahden ja kunnan omaa viestintää. Siksi kanavissa julkaistavan sisällön tulee olla linjassa organisaatioiden tavoitteiden kanssa. Tavoitteena ei ole kieltää tekoälyn käyttöä, vaan ohjata sen käyttöä niin, että tekoäly tukee viestintää eikä korvaa ihmisen tekemää työtä.



Tekoäly viestinnän tukena

Tekoälyä voi hyödyntää esimerkiksi ideoinnissa, tekstin luonnostelussa, kääntämisessä, oikoluvussa, kuvankäsittelyssä ja sisällön suunnittelussa.
Tekoälyn käyttö apuvälineenä ei tarkoita, että koko julkaisu tai markkinointimateriaali olisi tekoälyn tuottama. Lopullinen sisältö tulee tarkistaa ja hyväksyä aina ihmisen toimesta.

Visit Kontiolahti suosii erityisesti matkailu-, tapahtuma- ja palveluviestinnässä aitoja kuvia, videoita, kokemuksia ja ihmisten tuottamaa sisältöä. Tavoitteena on, että alueen markkinointi antaa mahdollisimman todenmukaisen kuvan Kontiolahdesta, sen tapahtumista, ihmisistä, yrityksistä ja palveluista.



Suosi aitoa sisältöä markkinoinnissa

Yhteistyökumppaneita kehotetaan välttämään kokonaan tekoälyllä tuotettuja markkinointimateriaaleja, kuten tapahtumamainoksia, joissa sekä kuvat että muu visuaalinen toteutus on tuotettu tekoälyllä. Visit Kontiolahti ei lähtökohtaisesti jaa omissa kanavissaan yhteistyökumppaneiden sisältöjä, jotka ovat kokonaisuudessaan tekoälyn tuottamia.

Esimerkiksi tapahtuman mainos kannattaa toteuttaa aidolla tapahtumakuvalla, tapahtumapaikalla otetulla kuvalla tai laadukkaalla graafisella toteutuksella. Tekoälyllä tuotettua kuvaa ei tule käyttää esittämään todellista Kontiolahden paikkaa, tapahtumaa, maisemaa, palvelua tai kokemusta tavalla, joka voi johtaa katsojaa harhaan. Erityisesti matkailumarkkinoinnissa kuvien tehtävänä on kertoa siitä, mitä matkailija voi oikeasti nähdä ja kokea.



Tunnista ero tekoälyn käytön ja tekoälysisällön välillä

Tekoälyn käyttäminen esimerkiksi tekstin ideointiin tai kielentarkistukseen on eri asia kuin kokonaisen julkaisun tuottaminen tekoälyllä.

· Tekoälyä käytetään tapahtumatekstin ideointiin tai muotoiluun → Sisältöä voidaan hyödyntää, kun ihminen tarkistaa ja viimeistelee tekstin.
· Tekoälyä käytetään mainoksen suunnittelun tukena → Ideoita ja ehdotuksia voidaan hyödyntää osana mainoksen toteutusta.
· Tekoäly tuottaa koko tapahtuma- tai palvelumainoksen tekstin ja visuaalisen ilmeen → Kokonaan tekoälyllä tuotettua markkinointimateriaalia ei lähtökohtaisesti hyväksytä Visit Kontiolahden tai Kontiolahden kunnan kanavissa jaettavaksi.

